Moraviaj Esperanto-Pioniroj

Moraviaj Esperanto-Pioniroj estis la nomo de Esperanto-eldonejo en Olomouc, kiun fondis Antonín Kudela, Jaroslav Mastný kaj Albín Neužil. 

Al la kolektivo de kunlaborantoj estas necese aldoni personon, kiu estis verŝajne la ĉefa tradukanto en la kolektivo de MEP, sed kiu pro sia modesteco ne permesis, ke la eldonantoj indiku lin kiel tradukinton. Li estis Josef Řebíček, finfrekventinto de juro-studoj en Prago, ĉefo de komerca departemento en la fervoja direkcio en Olomouc, esperantisto de la jaro 1918. Li ne ŝatis societan vivon, tamen li dediĉis ĉiun sian liberan tempon al tradukado, preskorektado, administrado. 

La tradukotajn verkojn elektis precipe Jaroslav Mastný. La netskribaĵojn por la preso kaj preskorektojn helpadis plenumi Tonča Mrázková, la tre oferema animo de la kolektivo, orfino, kiu estis torturmurdita en la nazia koncentrejo Aŭŝvico en septembro 1942. Antaŭ la milito ŝi aktivis ankaŭ en fervojistina Esperanto-rondeto en Olomouc.

Eldonitaj verkoj

La Koboldo Ondra de Jiří Mahen (1921)
R.U.R. de Karel Čapek (1926)
Malriĉa Knabo, kiu gloriĝis de Jan Herben (1930)
Tridek jarojn en la Ora Nordo de Jan Welzl (1931)
Fokso-Nukso de Ignát Herrmann (1932)
Mi en Li de Ladislav Vladyka (1933)
Du Noveloj de Jiří Sumín kaj Růžena Svobodová (1933)
Noveloj de Karel Matěj Čapek-Chod (1934)
Kiel fariĝi kreanto facile kaj rapide de Petr Den (1935)
Homoj sur Flosglacio de Vilém Werner (1937)

Tie aperis ankaŭ teatraĵo

La Blanka Malsano de Karel Čapek en la traduko de Theodor Kilian (1938)

Kategorio:Esperanto-eldonejoj
Kategorio:Olomouc
Kategorio:Ĉeĥaj Esperanto-asocioj